Bulduru Dārzkopības vidusskola

Bulduru Dārzkopības vidusskola ir profesionālās vidējās izglītības skola Bulduros, Latvijas vecākā skola ar dārzkopības novirzienu.

Mācību programmas 
Skola īsteno vidējo profesionālo izglītību šādās izglītības programmās:
 Dārzkopība
 Dārzu un parku kopšana
 Būvniecība
 Kokkopība
 Stādu audzēšana
 Floristikas pakalpojumi
 Ēdināšanas pakalpojumi
 Restorānu pakalpojumi
 Viesnīcu pakalpojumi

Vēsture 
Par skolas dibināšanas gadu tiek uzskatīts 1910. gada pavasaris, kad skolā uzņēma pirmos 10 audzēkņus, kaut arī jau kopš 1905. gada darbojās Dārzkopības biedrībai piešķirtā Bilderliņu ferma.
1911. gadā uzcēla pirmo skolas ēku. Celtniecībai līdzekļus — 20 000 zelta rubļus ziedoja Alvīne Šoha ar noteikumu: skolā jāmāca dārzkopība, jāuzņem latvieši, mācībām jānotiek latviešu valodā. 

Sākotnēji skola turpināja darboties kā ferma, kurā tika apmācīti praktikanti dārzkopībā, skolas vadītājs bija dārzkopis un selekcionārs Pēteris Dindonis.
Pēc Pirmā pasaules kara dārzkopības biedrība skolas ēku un zemi nodeva Zemkopības ministrijai, jo skola bez valsts materiālā atbalsta nevarēja atsākt mācību darbu. 

1930. gada maijā nodibināja Bulduru dārzkopības vidusskolu, kurā tiek mācīti daiļdārznieki. 
Pēc Sarkanās armijas otreizējās ienākšanas Latvijā Otrā pasaules kara beigās 1944. gadā Bulduru dārzkopības skolu un Bulduru dārzkopības vidusskolu apvienoja, izveidojot Bulduru dārzkopības tehnikumu.

1964. gadā Babītes pagasta sovhozs "Saliena" tika apvienots ar Bulduru dārzkopības tehnikumu, izveidojot Bulduru dārzkopības sovhoztehnikumu. Topošajiem dārzniekiem bija reāla prakses vieta, kur mācīties dārzkopības un agronomijas pamatus. 1974. gadā skola savā nosaukumā pazaudēja vārdu "dārzkopība" un kļuva par Bulduru sovhoztehnikumu. Šajā laikā skolas vārds Latvijā tika augstu vērtēts, un no skolas nāca vesela virkne Latvijā labi pazīstamu dārznieku, agronomu un daiļdārznieku. 
1989. gadā skolai uzcēla jaunu mācību korpusu, 1992. gadā izveidoja Bulduru dārzkopības tehnikumu. 1999. gada decembrī to pārdēvēja par Bulduru dārzkopības vidusskolu, bet 2004. gadā to pārveidoja par valsts SIA.

Tradīcijas 
Agrāk skolā notika "Bulduru burkānu balles", kas tika svinētas pēc burkānu ražas novākšanas, parasti novembra beigās / decembra sākumā (tas bija saistīts ar tā gada rudens meteoroloģiskajiem apstākļiem). Burkānu balles raksturoja karnevāliska izrādīšanās, savas audzēkņu grupas sasniegumu slavināšana, labāko ražas vācēju godināšana, kuras noslēdzošā daļa bija balle — vēlāk diskotēka līdz pat rītam.

Bulduru Dārzkopības skola vienmēr ir bijusi slavena ne tikai ar Burkānu ballēm, bet arī ar saviem stādījumiem, izmēģinājumu lauciņiem dārzkopībā, šī bija vieta, kur pamācīties, kā veidot ainaviskus dārzus, uz skolu daudzi brauca pēc konsultācijām daiļdārzniecībā, dārzkopībā, puķkopībā. 

No savām tradīcijām skola šodien ir saglabājusi tikai vienu - katra gada jūnija pirmajā sestdienā uz skolu dodas tās absolventi, lai satiktos, atpazītos un gremdētos skolas bijušās slavas atmiņās. No jaunajām tradīcijām varētu pieminēt floristu darbu skates - izstādes, kā arī sadarbību ar puķu sēklu audzētājfirmām, kad skolas teritorijā vasaras laikā tiek rīkotas vasaras puķu stādījumu izstādes, kur interesenti dabā var iepazīties ar jaunumiem no Holandes firmu sēklu katalogiem.

Skolas nosaukumi un vadītāji  

 Dārzkopības biedrībai piešķirtā Bilderliņu ferma (1905–1910). Vadītājs: Jānis Zemturis
 Bilderliņu dārzkopības mācību iestāde (1910–1920), Vadītāji: Pēteris Dindonis (1910–1915), Miķelis Gailis (1915–1920)
 Valsts Bulduru dārzkopības skola (1920-1941), Vadītāji: Fricis Štrauss (1920–1921), Pēteris Dindonis (1921–1940), Vilis Lauskis (1940–1941)
 Valsts Bulduru dārzkopības vidusskola (1930–1941), Direktori: Ēriks Robiņš (1930.–1940.), Vilis Lauskis (1940.–1941.)
 Bulduru dārzkopības un biškopības vidusskola (1941–1944), Direktors: Arnolds Brode (1941.–1944.)
 Bulduru dārzkopības tehnikums (1944–1964). Direktori: Reinis Spārniņš (1944.–1947.), Jēkabs Čuders (1947.–1952.), Haralds Freimanis (1952.–1955.), Zenta Lepse (1955.–1963.), Aivars Lasis (1963.–1964.)
 Bulduru dārzkopības sovhoztehnikums (1964–1973). Direktori: Antons Broks (1964.–1965.), Pēteris Skreiveris (1965.–1968.), Māris Eihe (1968.–1973.). Direktora vietnieks mācību darbā: Aivars Lasis (1964.–1973.)
 Bulduru sovhoztehnikums (1973–1991). Direktors: Māris Eihe (1973–1991). Direktora vietnieki mācību darbā: Ruta Auziņa (1973.–1976. un 1982.–1992.), Aina Osis (1976.–1982.)
 Agrofirma “Bulduru dārzkopības tehnikums” (1991–1992). Direktors: Māris Eihe  
 Valsts Bulduru dārzkopības tehnikums (1992–2000). Direktori: Ruta Auziņa (1992.–1999.), Andris Tukris (1999.–2000.)
 BO Valsts SIA “Bulduru dārzkopības vidusskola” (2000–2004). Valdes priekšsēdētājs – direktors: Andris Tukris (2000.–2004.), Aivars Griķis (no 2004.gada maija līdz 2004.gada oktobrim)
 Valsts SIA “Bulduru Dārzkopības vidusskola” (kopš 2004). Valdes priekšsēdētājs, vēlāk valdes loceklis – direktors: Aivars Griķis (no 2004.gada oktobra līdz 2014.gada decembrim). Izglītības iestādes vadītājs, valdes loceklis: Aivars Griķis (no 2008. gada 22.janvāra līdz 2014.gada decembrim). Direktora vietnieki mācību darbā: Dace Vilkena (no 2008.gada)
No 2017.gada SIA "Bulduru Dārzkopības vidusskola' Valdes priekšsēdētājs Rafaels Joffe.

Atsauces

Ārējās saites 
 Bulduru Dārzkopības skolas mājaslapa

Skolas Jūrmalā
Profesionālās skolas Latvijā